A BIZOTTSÁG HATÁROZATA
(2009. október 19.)
a 2006/679/EK és a 2006/860/EK határozatnak a hagyományos és nagysebességű transzeurópai vasúti rendszerek alrendszereire vonatkozó átjárhatósági műszaki előírások tekintetében történő módosításáról
(az értesítés a C(2009) 7787. számú dokumentummal történt)
(EGT-vonatkozású szöveg)
(2010/79/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a vasúti rendszer Közösségen belüli kölcsönös átjárhatóságáról szóló, 2008. június 17-i 2008/57/EK európai parlamenti és tanácsi irányelvre (1) és különösen annak 6. cikke (1) bekezdésére,
tekintettel Európai Vasúti Ügynökségnek a nagysebességű és hagyományos vasúti ellenőrző-irányító és jelzőrendszerekkel kapcsolatos átjárhatósági műszaki előírások A. mellékletének frissítéséről szóló, 2009. április 24-i ajánlására (ERA-REC-38-2009-ERTMS),
mivel:
(1)
A hagyományos transzeurópai vasúti rendszer ellenőrző-irányító és jelző alrendszerére vonatkozó átjárhatósági műszaki előírásról szóló, 2006. március 28-i 2006/679/EK bizottsági határozat (2) megállapította a transzeurópai hagyományos vasúti rendszer ellenőrző-irányító és jelző alrendszerére vonatkozó átjárhatósági műszaki előírásokat (ÁME).
(2)
A hagyományos transzeurópai vasúti rendszer ellenőrző-irányító és jelző alrendszerére vonatkozó átjárhatósági műszaki előírásról szóló, 2006. november 7-i 2006/860/EK bizottsági határozat (3) megállapította a transzeurópai nagysebességű vasúti rendszer ellenőrző-irányító és jelző alrendszerére vonatkozó átjárhatósági műszaki előírásokat.
(3)
A kölcsönös átjárhatóság műszaki előírásairól a transzeurópai hagyományos vasúti rendszer ellenőrző-irányító és jelző alrendszerére vonatkozóan szóló 2006/679/EK határozat A. mellékletének és a nagy sebességű transzeurópai vasúti rendszer ellenőrző-irányító és jelző alrendszerére vonatkozó átjárhatósági műszaki előírásról szóló 2006/860/EK határozat A. mellékletének módosításáról szóló, 2008. április 23-i 2008/386/EK bizottsági határozat (4) 2. cikkével összhangban az európai forgalomirányítási rendszerre (ETCS) vonatkozó előírásokat helyénvaló kiegészíteni oly módon, hogy magukban foglalják az aktualizált közös vizsgálati előírásokat.
(4)
A 2006/679/EK és a 2006/860/EK határozat A. mellékletében említett műszaki dokumentumok közül számos módosításra szorul a műszaki fejlődés fényében.
(5)
Ezért a 2006/679/EK és a 2006/860/EK határozatot célszerű ennek megfelelően módosítani.
(6)
Az ebben a határozatban előírt intézkedések összhangban vannak a 2008/57/EK irányelv 29. cikke értelmében létrehozott, a vasúti átjárhatósággal és biztonsággal foglalkozó bizottság véleményével,
ELFOGADTA EZT A HATÁROZATOT:
1. cikk
A kötelező előírásoknak a 2006/679/EK határozat A. mellékletében foglalt felsorolása és a tájékoztató jellegű előírásoknak a 2006/860/EK határozat A. mellékletében foglalt felsorolása helyébe a kötelező előírások és a tájékoztató jellegű előírások e határozathoz csatolt jegyzéke lép. A 2006/679/EK határozathoz csatolt ÁME H. mellékletében és a 2006/860/EK határozathoz csatolt ÁME H. mellékletében a 2002/731/EK határozatra utaló lábjegyzeteket el kell hagyni.
2. cikk
Ezt a határozatot 2010. április 1-jétől kell alkalmazni.
3. cikk
Ennek a határozatnak a címzettjei a tagállamok.
Kelt Brüsszelben, 2009. október 19-én.